《满庭芳 清明日归宁舟中作》
清代·华宜

桃雨流红，柳烟晕碧，一年佳节清明。蓬窗舒眼，更喜值归宁。

梦清亲庭几度，迢迢水、似隔层城。今宵里，牵衣膝下，好话别离情。

心惊。犹记得，争夸玉润，不愧冰清。怎频年毷氉，弹铗神京。

劳我椿萱望眼，门楣上、何日春生。家乡近，劝开眉锁，遥岸啭莺声。

作者简介：字淑修，无锡人，长洲举人张一鸣室。有《搓香词》。